《寄题蔡州鲁公祠堂》
宋代·洪朋

鲁公岩壑姿，劲气不可及。岁寒万物尽，松柏当霜立。

由来邪正间，厥势不相入。公当肃代后，窜斥复相袭。

呜呼蔡州殒，义激壮士泣。周曾计不浅，希烈竟见执。

从古皆有殁，忠烈泰山岌。使君拊遗迹，丹青辨呼吸。

壮公临大节，生气何当挹。高咏两贤篇，临风黯于邑。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。